ວໍຊິງຕັນ ແລະ ປັກກິ່ງ ຊົມເຊີຍຄວາມກ້າວໜ້າ ໃນກອງປະຊຸມ ລະດັບປະທານາທິບໍດີ ຄັ້ງປະຖົມມະເລີກ
ບາງເທື່ອ, ທ່ານ ໄບເດັນ ເບິ່ງຄືຈະອ່ອນນໍ້າສຽງລົງ ໃນຖະແຫຼງການ ທີ່ທ່ານໄດ້ກ່າວກ່ອນໜ້ານີ້ ໃນການສະໜັບ ສະໜູນ ໄຕ້ຫວັນ. 
ບັນດາເຈົ້າໜ້າທີ່ໃນ ວໍຊິງຕັນ ແລະ ປັກກິ່ງ ໄດ້ກ່າວໃນວັນອັງຄານວານນີ້ວ່າ ກອງປະຊຸມຄັ້ງປະຖົມມະເລີກ ລະຫວ່າງ ປະທານາທິບໍດີ ໂຈ ໄບເດັນ ແລະ ປະທານປະເທດ ສີ ຈິ່ນຜິງ “ແມ່ນກົງໄປກົງ ມາ” ແລະ ໄດ້ສ້າງເສັ້ນທາງສຳລັບຄວາມກ້າວໜ້າໃນສາຍພົວພັນທີ່ເຄັ່ງຕຶງຂອງພວກເພິ່ນ ກ່ຽວ ກັບ ຫຼາກຫຼາຍບັນຫາທີ່ສຳຄັນໃນໂລກ ຜູ້ນຳທັງສອງທ່ານ, ຜູ້ທີ່ກ່ອນໜ້ານີ້ເຄີຍພົບປະກັນ ໃນເວລາທີ່ພວກເພິ່ນເປັນຮອງປະທານາທິບໍ ດີ ແລະ ຮອງປະທານປະເທດນັ້ນ, ໄດ້ຈັດກອງປະຊຸມລະດັບຜູ້ນຳຄັ້ງທຳອິດຂອງເພິ່ນ, ທາງອອນໄລນ໌ ໃນຕອນແລງວັນຈັນທີ່ຜ່ານມາ, ເຊິ່ງໄດ້ມີຫຼາຍກວ່າຕາຕະລາງແຜນການຂອງພວກເພິ່ນ ໂດຍໃຊ້ເວລາດົນກວ່າ 3 ຊົ່ວໂລກເຄິ່ງປຶກສາຫາລືບັນຫາຕ່າງໆລວມມີ ສິດທິມະນຸດ, ການແຂ່ງ ຂັນທາງດ້ານເສດຖະກິດ ແລະ ສະຖານະພາບຂອງ ໄຕ້ຫວັນ ທຳນຽບຂາວໄດ້ກ່າວໃນຖະແຫຼງການທີ່ໄດ້ປະກາດບໍ່ດົນຫຼັງຈາກທ່ຽງຄືນວັນອັງຄານວານນີ້, ລຸນຫຼັງກອງປະຊຸມໄດ້ສິ້ນສຸດລົງວ່າ “ປະທານາທິບໍດີ ໄບເດັນ ໄດ້ກ່າວຢໍ້າວ່າ ສະຫະລັດ ຈະສືບຕໍ່ເພື່ອປົກປ້ອງຜົນປະໂຫຍດ ແລະ ມູນເຊື້ອຂອງເຂົາເຈົ້າ, ແລະ ພ້ອມກັບພັນທະມິດ ແລະ ຄູ່ຮ່ວມຂອງພວກເຮົາ, ຮັບປະກັນວ່າກົດລະບຽບຂອງເສັ້ນທາງສຳລັບຄວາມກ້າວໜ້າຂອງລະບົບສາກົນໃນສັດຕະວັດທີ 21 ແມ່ນເສລີ, ເປີດກວ້າງ ແລະ ຍຸຕິທຳ ທ່ານໄດ້ກ່າວຢໍ້າບູລິມະສິດທີ່ທ່ານໄດ້ກຳນົດຕໍ່ການລົງທຶນທີ່ສຳຄັນຢູ່ໃນປະເທດ ໃນຂະນະທີ່ພວກເຮົາໃຫ້ການສະໜັບສະໜູນພັນທະມິດ ແລະ ຄູ່ຮ່ວມຢູ່ຕ່າງປະເທດ ເພື່ອຮັບມືກັບສິ່ງທ້າທາຍໃນປັດຈຸບັນ ” ໃນວັນອັງຄານວານນີ້, ອົງການຂ່າວ ຊິນຫົວ ຂອງທາງການ ຈີນ ໄດ້ເອີ້ນກອງປະຊຸມດັ່ງກ່າວວ່າ “ກົງໄປກົງມາ, ສ້າງສັນ, ມີສາລະສຳຄັນ ແລະ ມີໝາກຜົນໃນຮູບແບບທີ່ແຕກຕ່າງກັນ ແລະ ໄດ້ຫັນຊາຍພົວພັນລະຫວ່າງ ຈີນ ແລະ ສະຫະລັດ ກັບມາສູ່ເສັ້ນທາງທີ່ຖືກຕ້ອງ ” ແລະ ໜັງສືພິມ Global Times ທີ່ໄດ້ຮັບການໜູນຫຼັງໂດຍລັດຖະບານໄດ້ກ່າວວ່າ ການປະຊຸມດັ່ງກ່າວແມ່ນບໍ່ໄດ້ປົກປິດ “ຄວາມກະຕືລືລົ້ນຂອງທ່ານ ໄບເດັນ ທີ່ຈະຂະຫຍາຍສາຍພົວພັນກັບ ປັກກິ່ງ ” ບາງເທື່ອ, ທ່ານ ໄບເດັນ ເບິ່ງຄືຈະອ່ອນນໍ້າສຽງລົງໃນຖະແຫຼງການທີ່ທ່ານໄດ້ກ່າວກ່ອນໜ້ານີ້ ໃນການສະໜັບສະໜູນ ໄຕ້ຫວັນ ໃນຖະແຫຼງການສະບັນນຶ່ງທີ່ຖືກເປີດເຜີຍຫຼັງຈາກກອງປະຊຸມ, ທຳນຽບຂາວໄດ້ກ່າວວ່າ ສະຫະ ລັດ ສະໜັບສະໜູນນະໂຍບາຍຈີນດຽວ, ແລະ “ຄັດຄ້ານຄວາມພະຍາຍາມຝ່າຍດຽວຢ່າງແຮງເພື່ອປ່ຽນສະຖານະພາບໃນປັດຈຸບັນ ຫຼື ທຳລາຍ ສັນຕິພາບ ແລະ ຄວາມໝັ້ນຄົງທົ່ວແຫຼມ ໄຕ້ຫວັນ ” ການຮັບປະກັນດັ່ງກ່າວແມ່ນເປັນໄປໄດ້ວ່າຈະເຮັດໃຫ້ ປັກກິ່ງ ພໍໃຈ, ດ້ວຍລັດຖະມົນຕີການຕ່າງປະ ເທດ ຈີນ ໄດ້ກ່າວກ່ອນການເຈລະຈາວ່າ ສະຫະລັດ ຕ້ອງ “ຢຸດການໃຫ້ສັນຍານທີ່ຜິດຕໍ່ກອງກຳລັງເອກະລາດ ໄຕ້ຫວັນ ” ແຕ່ໃນຂະນະທີ່ຮອດຕອນຄໍ່າໃນ ປັກກິ່ງ ແລະ ຕອນເຊົ້າໃນ ວໍຊິງຕັນ ໃນວັນອັງຄານວານນີ້, ມັນຍັງບໍ່ແນ່ນອນຄືເກົ່າວ່າ ມັນໄດ້ມີຫຍັງສຳເລັດຜົນແດ່